**Kas pertvarkyta po Susisiekimo ministerijos auditorių pateiktų išvadų**

Po Susisiekimo ministerijos Vidaus audito skyriaus 2019 m. kovo 22 d. Švietimo, mokslo ir sporto ministerijai pateiktų rekomendacijų dėl ministerijos ir jai pavaldžių 17 įstaigų korupcijos tikimybės viešuosiuose pirkimuose (vidaus audito pažyma Nr. VA-6) Švietimo, mokslo ir sporto ministerija, įvertinusi audito siūlymus viešųjų pirkimų srityje, patikslino Viešųjų pirkimų  organizavimo ir vidaus kontrolės taisykles, parengė pavyzdinių sutarčių formas, tvirtinamas ministro įsakymu.

Daugiau dėmesio galima korupcijos rizikai bus skiriama pirkimų planavimo stadijoje, pagrindžiant pirkimų poreikį, kartu atliekant išsamius rinkos tyrimus, nustatant potencialius tiekėjus bei pirkimams reikalingas lėšas. Paslaugų pirkimų iš ministerijos pavaldžių įstaigų ar jų darbuotojų poreikis turės būti detaliai pagrįstas. Pirkimų organizatoriai įpareigoti įvertinti galimybę vykdyti skelbiamus pirkimus ir visais atvejais pagrįsti pirkimų vykdymą iš vienintelio tiekėjo. Pavyzdinėse sutartyse tiksliau numatytos sutartinių įsipareigojimų vykdymo procedūros, atsiskaitymo už tinkamai suteiktas paslaugas tvarka, sankcijos už tiekėjo įsipareigojimų nevykdymą.

Nuo 2019 m. rugsėjo 1 d. sujungus Ugdymo plėtotės centrą, Specialiosios pedagogikos ir psichologijos centrą, Švietimo ir mokslo ministerijos Švietimo aprūpinimo centrą, Nacionalinį egzaminų centrą, Švietimo informacinių technologijų centrą ir Nacionalinę mokyklų vertinimo agentūrą į Nacionalinę švietimo agentūrą, pastarojoje steigiamas Projektų ir viešųjų pirkimų skyrius. Dėl to vykdant didelės vertės šalies švietimo poreikiams skirtus viešuosius pirkimus bus galima pritraukti aukštesnės kvalifikacijos specialistus ir ekspertus, užtikrinti, kad vykdant pirkimus būtų laikomasi lygiateisiškumo, nediskriminavimo, abipusio pripažinimo, proporcingumo, skaidrumo principų.

Atsižvelgus į STT rekomendacijas, švietimo, mokslo ir sporto ministro įsakymu 2019 m. pavesta atlikti viešųjų pirkimų reglamentavimo, vykdymo ir kontrolės antikorupcinę analizę ir vertinimą ministerijoje ir įstaigose, kuriose ji įgyvendina savininko teises ir pareigas. Atlikus viešuosius pirkimus reglamentuojančių dokumentų ir procedūrų analizę, bus priimti ir kiti konkretūs sprendimai, užtikrinantys, aiškų viešųjų pirkimų inicijavimo, vykdymo ir kontrolės procedūrų ir jas vykdančių asmenų funkcijų atskyrimą, tinkamą viešųjų pirkimų planavimą ir organizavimą ministerijoje ir jai pavaldžiose institucijose.